Uden for restaurationen Løgten i Frederikshavn gik bølgerne højt natten til søndag. To  mænd fra Frederikshavn, en 23-årig og en 24-årig, var ikke helt enige. Det udløste et slagsmål mellem de to, og den 23-årige mand erhvervede sig et snitsår over den højre balde. Nordjyllands Politi fik anmeldelsen 03.49. Den 23-årige blev kørt til skadestuen på Hjørring Sygehus, hvor han blev behandlet og udskrevet. Politiet anholdte en 24-årig mand. Han blev sigtet for vold og afventer søndag formiddag afhøring, hvorefter han vil blive løsladt. Det fortæller vagtchef Bruno Brix, Nordjyllands Politi.

Opsummering:
To mænd kom natten til søndag op at slås. Den ene, en 23-årig mand, fik et snitsår og måtte på skadestuen.